SL Uradni list Evropske unije C 298/7

Obvestilo o zaključku postopka glede izvajanja poročila komisije, ki ga je sprejel Organ STO za poravnavo sporov v zvezi s protidampinškim ukrepom, ki se uporablja za uvoz gojenega lososa s poreklom iz Norveške

(2008/C 298/04)

1. Ozadje

Svet je z Uredbo (ES) št. 85/2006 (1) uvedel dokončno protidampinško dajatev in dokončno pobral začasno dajatev, uvedeno na uvoz gojenega lososa s poreklom iz Norveške („prvotni ukrep“). Pozneje je Norveška vložila zahtevek za začetek postopka poravnave sporov pri Svetovni trgovinski organizaciji (STO), v katerem izpodbija nekatere vidike te Uredbe („ukrep“), poročilo komisije STO, ki jo je ustanovil Organ STO za poravnavo sporov, pa je bilo razdeljeno članom STO 16. novembra 2007. Organ STO za poravnavo sporov je poročilo komisije („poročilo“) sprejel na seji 15. januarja 2008. Začet je bil postopek izvajanja, da bi se prvotni ukrep uskladil s priporočili in odločitvami sodišča iz poročila („izvajanje“).

2. Zaključek izvajanja

Komisija je maja 2008 objavila obvestilo („obvestilo“) v Uradnem listu (2), v katerem je navedla vse podrobnosti v zvezi z izvajanjem priporočil poročila in odločitve sodišča. Vsem zadevnim strankam in strankam, ki so se javile Komisiji v rokih iz točke 5(b) obvestila („zainteresirane stranke“), so bili poslani vprašalniki.

Vendar so nekatere države članice Evropske unije (vložniki) aprila 2007 (3) predložile prima facie dokaze, da se je podlaga, na kateri so bili določeni ukrepi, spremenila. Vložniki so trdili, da se je dampinški izvoz norveških izvoznikov znatno zmanjšal in da zato nadaljevanje izvajanja ukrepov ne bi bilo upravičeno ter o tem predložili prima facie dokaze. Komisija je zato začela delni vmesni pregled („pregled“) v skladu s členom 11(3) osnovne uredbe (4).

S pregledom ni bil ugotovljen damping pri izvozu proizvodov norveških izvoznikov na trg Skupnosti. V skladu s tem je Svet z Uredbo Sveta (ES) št. 685/2008 (5) julija 2008 razveljavil veljavne prvotne ukrepe v zvezi z gojenim lososom s poreklom iz Norveške.

Zato je postopek izvajanja iz obvestila zaključen.

Vse zainteresirane stranke so imele možnost, da dajo pripombe v zvezi z zaključkom ali da pošljejo kakršne koli zahteve v zvezi s svojo pravico do obrambe pooblaščencu za zaslišanje (6). Nobena stranka ni dala pripomb ali se obrnila na pooblaščenca za zaslišanje.

(1) UL L 15, 20.1.2006, str. 1.

(2) UL C 127, 24.5.2008, str. 32.

(3) UL C 88, 21.4.2007.

(4) Uredba Sveta (ES) št. 384/96 z dne 22. decembra 1995 o zaščiti proti dampinškemu uvozu iz držav, ki niso članice Evropske skupnosti.

(5) UL L 192, 19.7.2008, str. 5.

(6) Če zainteresirane stranke menijo, da imajo težave pri uveljavljanju pravic do obrambe, zahtevajo posredovanje pooblaščenca GD Trade za zaslišanje. Pooblaščenec deluje kot posrednik med zainteresiranimi strankami in službami Komisije, tako da po potrebi posreduje pri proceduralnih zadevah, ki vplivajo na zaščito njihovih interesov v določenem postopku, zlasti glede zadev v zvezi z dostopom do dokumentacije, zaupnostjo podatkov, podaljšanjem rokov in predložitvijo pisnih in/ali ustnih stališč. Dodatne informacije in kontaktni podatki so zainteresiranim strankam na voljo na spletnih straneh pooblaščenca za zaslišanje na spletišču GD Trade (http://ec.europa.eu/trade).